Fit-23 ta' Mejju, l-awtoritajiet tal-Belarussja, f'pass inammissibbli, ġiegħlu ajruplan ċivili jwettaq inżul ta' emerġenza f'Minsk. L-ajruplan, li huwa proprjetà ta' kumpanija tal-UE, li kien qed jivvjaġġa bejn żewġt ibliet kapitali tal-UE u kien qed iġorr aktar minn 100 passiġġier, ġie mġiegħel jagħmel inżul furzat minn ajruplan militari tal-Belarussja. Wieħed mill-passiġġieri tat-titjira, is-Sur Raman Pratasevich, ġurnalist indipendenti mill-Belarussja, inżamm mill-awtoritajiet tal-Belarussja u ma tħalliex jitla' abbord l-ajruplan fl-ajruport ta' Minsk sad-destinazzjoni oriġinali tiegħu. Dan huwa tentattiv ieħor sfaċċat mill-awtoritajiet tal-Belarussja biex isikktu l-vuċijiet kollha tal-oppożizzjoni. Nappellaw għall-ħelsien immedjat tas-Sur Pratasevich. Fit-twettiq ta' dan l-att koerċittiv, l-awtoritajiet tal-Belarussja pperikolaw is-sikurezza tal-passiġġieri u tal-ekwipaġġ. Trid titwettaq investigazzjoni internazzjonali dwar dan l-inċident biex jiġi aċċertat kwalunkwe ksur tar-regoli tal-avjazzjoni internazzjonali. Din is-sitwazzjoni ser titqajjem fil-laqgħa li jmiss tal-Kunsill Ewropew. L-UE ser tqis il-konsegwenzi ta' din l-azzjoni, inkluż permezz ta' miżuri kontra dawk responsabbli.